Sowat 14 000 het nog nie plek in Gauteng-skole | Netwerk24
Deur Andrea Küsel 12 Januarie 2019 13:33
Sowat 14 000 leerlinge in Gauteng kon nog glad nie met hul skooljaar begin nie omdat daar nie plek vir hulle in skole is nie.
Steve Mabona, woordvoerder van die onderwysdepartement in dié provinsie, het Vrydag bevestig net 2 000 leerlinge kon sedert Woensdag geholpe raak nadat die skooljaar begin het met 16 000 leerlinge sonder ’n plasing.
Netwerk24 het Woensdag berig ouers staan in lang toue buite die departement se distrikskantore om toelatingsprobleme uit te stryk.
Panyaza Lesufi, LUR van onderwys in Gauteng. Foto: Lucky Morajane
Panyaza Lesufi, Gautengse LUR vir onderwys, het Dinsdag gesê van die 282 823 aanlyn aansoeke wat die departement verlede jaar ontvang het, het 16 210 aansoekers nie op aanbiedinge gereageer nie.
“Ons moes hul kinders op die reserwelys plaas en mense wat laat aansoek gedoen het, in hul plek plaas. Hulle het gekwalifiseer, maar het nie dokumente ingedien nie.”
Volgens Lesufi het hierdie 5,7% van dié aansoekers die reg verbeur om by die skool van hul keuse geplaas te word hoewel hulle betyds aansoek gedoen het.
Ouers kan tot 31 Januarie distrikskantore in die provinsie besoek vir hulp om hul kinders is skole te plaas.
Die Suid-Afrikaanse Onderwysersunie (SAOU) het vandeesweek sy kommer uitgespreek oor die aanlyn aansoekstelsel.
Luidens ’n verklaring is dit ’n probleem omdat baie ouers ongeletterd is en dus nie dié stelsel kan gebruik nie. Boonop het baie ouers nie toegang tot die internet om aansoek te doen vir ’n plek vir hul kinders nie.
Sekere skole moet nou leerlinge inneem en dié skole kan nie in hul taal- en vakbehoeftes voldoen nie.
Verder het die SAOU gesê die departement moet dringend meer skole bou om die duisende leerlinge wat jaarliks na Gauteng stroom te akkommodeer.
Prof. Elda de Waal, onderwyskenner aan die Noordwes-Universiteit se Edu-H-Right-navorsingseenheid, het vroeër gesê skole wat goed beplan het, word benadeel omdat hulle nou moet plek maak vir groepe leerlinge wat nie elders plek in skole kon kry nie.
“Sekere skole moet nou leerlinge inneem en dié skole kan nie in hul taal- en vakbehoeftes voldoen nie. Die departement meen die skole wat goed beplan het, sal ter wille van die leerlinge ’n plan maak.”
Meer oor: Panyaza Lesufi | Steve Mabona | Gauteng | Oorvol | Onderwys | Skole